Familielid kom op vrou se liggaam afArgieffoto: Kent Williamson Die liggaam van ŉ 59-jarige vrou is Donderdag in haar huis in Upington in die Noord-Kaap aangetref. Kapt. Jacques September, woordvoerder van die polisie, het aan Maroela Media gesê Susan Smit se liggaam is omstreeks 17:15 in haar huis in Groenpuntweg in Keidebees aangetref. Volgens hom het ŉ familielid op haar liggaam in haar slaapkamer afgekom. Sy het alleen in die huis gewoon. “Sy het vermoedelik ŉ skietwond aan haar kop gehad en is op die toneel dood verklaar,” het September gesê. Die polisie het beslag gelê op ŉ rewolwer. ŉ Geregtelike doodsondersoek word deur die speurtak van die Upington-polisie gedoen. Enigiemand met inligting oor die voorval kan sers. Clive Maasdorp by 082 558 8027 bel.